Document ID: /fineweb-2-swissfilter-quality_10-filterrobots/filtered/01798.jsonl.gz/664

Sujet 2016: Mir mähää für d SBB

Halbmondclique Frenkendorf
Mir mähää für d SBB
Uf der Weid do stoht e Schoof
cheut und malmt und luegt ganz doof
plötzlig fahrt e Zug vorbyy
S Schoff luegt em noch und frisst derby
während d Reeder lut quitsche macht äs in rue
sy Chiifer kreisend uf und zue.
Schlussändlich isch der Zug denn wäg
im Schoof si Grind wieder im Dräck.
Es nimmt e Buschle Gras in d Schnure,
der negschti Zug fahrt au scho duure
und so goot das der ganz Daag lang,
duss fahrt der Zug, s Schoof frisst am Hang
sorglos malmend doof si Gras,
d SBB git derzue dusse Gas!
Und s Schööfli dänkt sich derby
das die duss Schoofseggle mien sy.
Das Schööfli het derby nit gsee
by ihm stönde no drissg Schoof me,
wo alli an däm Hügel bisse
und d Wiese dünge denn bim schisse,
doch domit isch es nit ellei
frogsch die andere Schoof, säge die "Nei.
mir wüsse nit worum mir Hase
uf dere Wiese obe grase?
Au keis vo eus do richtig weiss,
was e Zug isch und e Gleis
und zum Schluss no, waseliwas
unterscheidet e Schoof vomene Haas?"
an däm Bispyl merksch jetz au gly
das alli Schoof, Schoofseggle sy.
drumm luege mir an dere Stell
was die Aktion do wirklich sell
und das sich d Antwort druff duet lohne,
luege mir vo obe mit ere Drohne
das Schauspiel a uf dere Ärde
wo Schööfli näbe Züg in Härde
fridlich doof uf Wiese graase
wo d SBB duet dureraase.
In der ganz Nordwestschwiz chasches gsee
s het nit ei Hang, s het no vill mee.
dutzendi vo Härde frässe
s grüeni Gras ganz sälbschtvergässe
si bearbeite jede Hang
die ganzi Bahnlinie entlang.
der Initiant, frogsch di derby
mues allwäg au e Schoofseggel sy.
d Antwort wei mir Euch jetzt gee
die mähaa dört für d SBB!
Uf 2700 Hektare
frässe si in Schaare
entspricht ere Grössi, jetzt muesch lose
vo 3800 Fuessballfälder grosse,
mit 55000 Schoof multipliziert
nach obe frei, keis isch kaschtriert.
Macht summa summarum in Franke:
e halbi Milliarde, d Stüürzahler danke!
Wär das zahlt gseht do der Bürger y,
muess scho au e Schoofseggel sy.
Mir beruhige do an dere Stell,
das der Bürger sich nit sorge sell,
isch die Zahl au noch so gross
die Schöfli schaffe choschtelos.
Für si isch frässe au gar nit schaffe,
au nit der Zug wo durrefahrt azgaffe,
die wüsse nämmlig gar nit
was e Zug isch und worums dä git.
Au Tierhaltig isch optimal
die grase friedlich ohni Qual,
s einizi Problem wo die Tierli muggt,
wir hinde wieder usedruggt.
Und d Wüsseschaft meint über d Schoof:
die Tierli sy au eher doof,
e Schoof het, hei si usegfunde,
e Erinnerigsvermöge vo zwanzig Sekunde.
Dreit sich e Schoof zweimoll im Kreis
sy Usgangspunkt äs nümme weiss.
Es frisst sy Gras und dänkt derby:
do bini jo no gar nie gsi
und au s Gras isch do ganz früsch
und i weiss gar nit was das dört ähne isch
und findet der Zug am Horizont toll
S gseht en jo zum erschte Moll.
nd an d Fahrgescht no vo der SBB
wo dusse d Schööfli chöne gsee:
s ygspart Gäld, i weiss s dönt hart,
wierd trotzdäm brucht, nit öppe gspart,
für s vierte Gleis zur algemeine Stroof,
will d Lieschtler sy zum plane z doof,
wird dört der Bahnhof korrigiert
für e halbi Milliarde alles saniert!
Do frogsch di, luegsch zur Schiebe us:
sitze d Schoof im Zug oder voruss?
Dank Wulle friert s Schoof nit an Ranze
und meint chauend zu däm Ganze:
"I weiss gar nit was e Schoofseggel isch
Hauptsach s Gras isch immer früsch!"
Im Fahrgascht no e guete Root
Schloof nit y, wenns irgend got
Zell d Schöfli nit wo dure sause
Süsch landisch anstatt z Lieschtel z Lause.